Maribor: 4.11.2016

Številka: 023/2016/1/301

V skladu z določbo 17. točke 2. odst. 330. in 311. člena Statuta Univerze v Mariboru (Statut UM-UPB11, Ur. l. RS, št. 44/15, 92/15) ter 12. točko 4. odst. 2. člena Splošnega akta o sestavi, volitvah, oblikovanju in delovanju senatov članic Univerze v Mariboru št. A 15/2005-531 MT (Obvestila UM, št. XXIII-4-2005 s sprem. in dopol.) izdaja dekan Medicinske fakultete Univerze v Mariboru naslednji

**SKLEP**

# o razpisu volitev za člane iz vrst visokošolskih učiteljev in znanstvenih delavcev Senata Medicinske fakultete Univerze v Mariboru

**I.**

**(pravna podlaga)**

Senat članice univerze je strokovni organ članice univerze, ki ga sestavljajo visokošolski učitelji in znanstveni delavci. (1. odst. 311. člena Statuta Univerze v Mariboru).

Člane Senata članice, ki so visokošolski učitelji in znanstveni delavci, voli Akademski zbor članice, tako da so enakopravno in ustrezno zastopane vse znanstvene in umetniške discipline in strokovna in študijska področja članice (2. odstavek 311. člena Statuta Univerze v Mariboru).

Senat Medicinske fakultete se sestavljen iz:

* + 3 članov iz vrst visokošolskih učiteljev in znanstvenih delavcev, ki sodelujejo na predkliniki
	+ 9 članov iz vrst visokošolskih učiteljev in znanstvenih delavcev, ki sodelujejo na kliniki
		- Področje internistike – 2 člana,
		- Področje kirurgije – 2 člana,
		- Področje pediatrije – 2 člana,
		- Področje ginekologije in porodničarstvo – 1 član,
		- Področje psihiatrije – 1 član,
		- Področje farmakologije – 1 član.
	+ 4 predstavniki študentov
	+ Dekan – po funkciji.

Mandatna doba članov Senata članice iz vrst visokošolskih učiteljev in znanstvenih delavcev traja štiri leta (313. člen Statuta UM). Novoizvoljeni člani senata Medicinske fakultete UM na podlagi tega sklepa nastopijo svoj mandat s konstitutivno sejo Medicinske fakultete UM v mesecu december 2016.

**II.**

**(volitve članov Senata Medicinske fakultete iz vrst visokošolski učiteljev in znanstvenih delavcev)**

Volitve predstavnikov visokošolskih učiteljev in znanstvenih delavcev v Senat članice so tajne. Volitve opravi Akademski zbor Medicinske fakultete s tajnim glasovanjem izmed kandidatov, ki so prijavili svojo kandidaturo v predpisanem roku.

**III.**

**(roki)**

## Kandidacijski postopek za člane Senata Medicinske fakultete Univerze v Mariboru se prične z dnem objave tega razpisa in se zaključi dne 14.11.2016 do 10. ure (datum in ura dospetja kandidatur).

**IV.**

**(kandidiranje za člane Senata Medicinske fakultete)**

Kandidaturo za člana senata Medicinske fakultete Univerze v Mariboru lahko vloži vsak visokošolski učitelj in znanstveni delavec, ki je zaposlen na Medicinski fakulteti Univerze v Mariboru ali je nosilec predmeta na študijskem programu »Splošna medicina« Medicinske fakultete UM.

**Kandidat vloži svojo kandidaturo na predpisanem obrazcu za kandidaturo, ki je priloga tega sklepa.**

**Kandidat mora v vloženi kandidaturi opredeliti ali kandidira za člana Senata Medicinske fakultete za PREDKLINIKO ali za KLINIKO in za katero področje.**

Kandidaturo je potrebno oddati **najkasneje do 14.11.2016 do 10.00 ure v zaprti kuverti v tajništvo Medicinske fakultete Univerze v Mariboru, Taborska ulica 8, 2000 Maribor** s pripisom: **»Kandidatura za člana SENATA MF – ne odpiraj!«.**

Kandidatura, ki ne bo dostavljena **do 16.11.2016 do 10.00 ure** v tajništvo Medicinske fakultete Univerze v Mariboru, **bo zavržena kot prepozna.**

Dekan imenuje Komisijo za pregled kandidatur sestavljeno iz petih članov, od katerih mora biti en član študent.

Visokošolski učitelj oziroma znanstveni delavec, ki je vložil kandidaturo za člana Senata Medicinske fakultete, ne sme biti član Komisije za pregled kandidatur.

Komisija za pregled kandidatur se **14.11.2016** sestane **po 10.00 uri,** pregleda in preveri, ali so kandidature vložene v predpisanem roku ter ali posamezni kandidati izpolnjujejo predpisane pogoje za kandidiranje. Nepravočasne kandidature komisija z odločbo zavrže, nepopolne pa zavrne.

Komisija za pregled kandidatur pripravi seznam kandidatov, ki imajo popolno kandidaturo, seznam kandidatov, ki imajo nepopolno kandidaturo in seznam kandidatov, ki imajo nepravočasno kandidaturo. Izdelane sezname ter vložene kandidature odstopi Komisiji za pritožbe.

V primeru, ko Komisija za pregled kandidatur ugotovi, da je posamezna kandidatura nepopolna ali kako drugače nepravilna, vendar pa je pravočasna, od predlagatelja kandidature zahteva dopolnitev vloge najkasneje **do 17.11.2016 do 10.00** **ure.** Komisija za pregled kandidatur v primeru izdaje odločbe le-to javno objavi na spletnih straneh, kar se šteje za seznanitev kandidata z izdajo odločbe oziroma zahtevo za dopolnitev vloge.

**V.**

**(ugovor kandidata in delo Komisije za pritožbe)**

V primerih, ko je Komisija za pregled kandidatur izdala odločbo, s katero je zavrgla ali zavrnila kandidaturo, se lahko vloži obrazložen ugovor zoper to odločbo, istočasno pa je tudi potrebno ustrezno dopolniti posamezno kandidaturo **do 17.11.2016 do 10.00 ure.**

Šteje se, da je ugovor vložen, tudi če je **do 17.11.2016 do 10.00 ure** dostavljena dopolnjena kandidatura.

Dekan imenuje Komisijo za pritožbe, sestavljeno iz petih članov, od katerih mora biti en član študent.

Visokošolski učitelj oziroma znanstveni delavec, ki je vložil kandidaturo za člana Senata Medicinske fakultete, ne sme biti član Komisije za pritožbe.

Komisija za pritožbe se sestane, dne **17.11.2016 po 10.00 uri**.

V primeru, da je bila kandidatura vložena pravočasno in je ustrezno dopolnjena tako, da izpolnjuje predpisane pogoje, Komisija za pritožbe ugodi ugovoru in kandidata uvrsti na seznam popolnih kandidatur.

Kandidatura pa bo zavrnjena kot nepopolna, če ne bo dopolnjena, ali če bo sicer dopolnjena, vendar tudi potem ne ustreza predpisanim pogojem.

O vsakem ugovoru Komisija za pritožbe dokončno odloči. V primeru, da mu ugodi, o tem sprejme sklep. V primeru, da ugovoru ne ugodi, ga zavrne ali zavrže kandidaturo. Izdani akt ne zadrži izvršitve.

Komisija za pritožbe tudi po uradni dolžnosti preizkusi vloge, ki so nepolne ali nepravočasne, čeprav ni vložen ugovor ali dopolnitev kandidature. O teh kandidaturah odloči z uradnim zaznamkom.

Komisija za pritožbe, dne **17.11.2016**  po pregledu ugovorov opravi še naslednje:

* potrdi seznam kandidatov za člane Senata Medicinske fakultete iz vrst visokošolskih učiteljev in znanstvenih delavcev,
* določi z žrebom vrstni red kandidatov na glasovnici,
* izdela glasovnice,
* izdela obrazec zapisnika o poteku in rezultatih glasovanja in preda gradivo predsedniku Akademskega zbora Medicinske fakultete UM.

**VI.**

**(oblikovanje volilne komisije)**

Volitve se izpeljejo **28. 11. 2016** na seji **Akademskega zbora Medicinske fakultete** **Univerze v Mariboru.**

Akademski zbor Medicinske fakultete Univerze v Mariboru na seji imenuje petčlansko volilno komisijo, ki izvede postopek tajnega glasovanja za člane Senata Medicinske fakultete Univerze v Mariboru.

**VII.**

**(izvedba volitev)**

Volilna komisija izpelje volitve na način, da Akademski zbor Medicinske fakultete Univerze v Mariboru s tajnim glasovanjem izvoli člane Senata Medicinske fakultete Univerze v Mariboru, posebej za kliniko po posameznih področjih in posebej za predkliniko.

Akademski zbor Medicinske fakultete Univerze v Mariboru izvoli tiste kandidate, ki so dobili na volitvah največ glasov navzočih članov Akademskega zbora Medicinske fakultete po razporedu od prvega do zadnjega mesta, določenega s sestavo Senata Medicinske fakultete Univerze v Mariboru.

V primeru, da je na zadnjem mestu, določenim s sestavo Senata Medicinske fakultete Univerze v Mariboru, več kandidatov z enakim številom glasov, se za te kandidate za zadnje mesto ponovijo volitve na isti seji v drugem krogu. Na seji se izvede žrebanje kandidatov na glasovnici, izdelajo glasovnice in izvedejo volitve med kandidati, ki so dobili enako število glasov. Izvoljeni so kandidati, ki so dobili največ glasov. Če se tudi v primeru zgodi, da je več kandidatov za zadnje mesto dobilo enako število glasov, se na seji izmed teh kandidatov izvede žrebanje.

Kandidat, ki je dobil največ glasov v primeru ponovnih volitev, je izvoljen.

Volilna komisija ugotovi volilni rezultat in sestavi o rezultatih zapisnikter ga posreduje predsedniku Akademskega zbora Medicinske fakultete UM, ki rezultate razglasi.

VIII.

(javna objava sklepa)

# Sklep o razpisu volitev za člane Senata Medicinske fakultete Univerze v Mariboru se javno objavi na oglasni deski in na spletnih straneh Medicinske fakultete Univerze v Mariboru.

Za objavo sklepa so zadolžene strokovne službe fakultete.

 Dekan Medicinske fakultete

Prof. dr. Ivan Krajnc, dr. med.

PRILOGA:

Izjava - obrazec kandidata o pristopu h kandidaturi za člana Senata Medicinske fakultete UM

**OBRAZEC**

**za kandidaturo za člana Senata Medicinske fakultete Univerze v Mariboru iz vrst visokošolskih učiteljev in sodelavcev**

**Ime in priimek kandidata: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Naslov kandidata: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Kandidatura se vlaga za:**

1. **predkliniko**
2. **kliniko V PRIMERU KLINIKE (obkroži ustrezno)**
* **internistika**
* **kirurgija**
* **pediatrija**
* **ginekologija in porodničarstvo**
* **psihiatrija**
* **farmakologija**

**(obkroži ustrezno)**

 Podpis kandidata:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_